सरकार पर फिर भड़के अन्ना, सुरक्षा से इनकार  
अन्ना हजारे एक बार फिर केंद्र की संयुक्त प्रगतिशील गठबंधन सरकार पर भड़के और कहा कि वह 'बदले की कार्रवाई' करने से बाज आए।
सामाजिक कार्यकर्ता अन्ना हजारे एक बार फिर केंद्र की संयुक्त प्रगतिशील गठबंधन (संप्रग) सरकार पर भड़के और कहा कि वह 'बदले की कार्रवाई' करने से बाज आए। साथ ही उन्होंने 'जेड' श्रेणी के सुरक्षा से भी इनकार किया और कहा कि उन्हें इसकी आवश्यकता नहीं है।  अपने सहयोगियों को विशेषाधिकार हनन और आयकर विभाग का नोटिस मिलने की बाबत अन्ना हजारे ने चेतावनी दी कि सामाजिक कार्यकर्ताओं के अनावश्यक उत्पीड़न से देश में अराजकता फैल सकती है। उन्होंने आरोप लगाया कि केंद्र के कई मंत्री झूठ बोल रहे हैं और अपनी शक्ति का दुरुपयोग कर रहे हैं।  अन्ना हजारे ने कहा, "जन लोकपाल विधेयक के समर्थन में देशव्यापी प्रदर्शन के बाद लोगों में गलत संदेश भेजने के बजाय सरकार को उनमें भरोसा पैदा करने और अविश्वास की खाई को पाटने का प्रयास करना चाहिए।" उन्होंने कहा कि सांसदों को सरदार वल्लभभाई पटेल और लाल बहादुर शास्त्री के दिखाए रास्तों पर चलते हुए अपनी साफ छवि बनानी चाहिए।  भ्रष्टाचार के खिलाफ दिल्ली में अपने 12 दिन के अनशन को अन्ना हजारे ने लम्बी लड़ाई की शुरुआत कही। उन्होंने कहा, "उद्देश्य भ्रष्टाचार मुक्त देश का निर्माण करना है।"  इससे पहले उन्होंने 'जेड' श्रेणी की सुरक्षा से भी इनकार करते हुए कहा कि उन्हें इसकी आवश्यकता नहीं है। हालांकि उन्होंने इस बारे में पुनर्विचार करने तथा महाराष्ट्र के गृह मंत्री आरआर पाटील को पत्र लिखने की बात कही है।  यहां संवाददाताओं से बातचीत में अन्ना ने कहा, "स्वतंत्रता सेनानी भगत सिंह और राजगुरु के पास भी कोई सुरक्षा नहीं थी। फिर मुझे किसी सुरक्षा की आवश्यकता कैसे हो सकती है?"  उल्लेखनीय है कि अन्ना हजारे के सहयोगियों प्रशांत भूषण और अरविंद केजरीवाल को शनिवार को संसदीय विशेषाधिकार के हनन का नोटिस दिया गया है। अरविंद केजरीवाल को आयकर विभाग ने सेवा शर्तों के उल्लंघन के लिए नोटिस जारी किया है और उन पर नौ लाख रुपये बकाया होने की बात कह इसके भुगतान के लिए कहा है। किरण बेदी और अभिनेता ओम पुरी को पहले ही नोटिस जारी किया गया है।